Carina Christensen (KF), 2008-05-07:
Det her beslutningsforslag er det seneste i rækken af de årligt tilbagevendende forslag fra SF om cyklisme.
Jeg kan så se, at Det Radikale Venstre og Socialdemokraterne er medforslagsstillere i år.
Forslagsstillerne ønsker bedre vilkår for cyklismen for derigennem at reducere Danmarks klimaudslip, reducere trængslen i byerne og fremme folkesundheden.
Det er mål, som regeringen til fulde deler, og som vi allerede arbejder på.
Transportministeriets cykelstrategi fra 2007, som jeg har med her, udgør det strategiske grundlag for indsatsen på området.
Nu er den sikkert kendt for de fleste, men jeg vil lige ganske kort gennemgå nogle hovedpunkter i vores cykelstrategi.
Desuden arbejder vi med en samlet cykelstiplan for statsvejnettet.
Vi arbejder også på at fremme cykelturisme, og vi arbejder med udvikling af virksomhedsordninger, hvor cyklisme er i centrum.
I øvrigt planlægger vi senere på året en cykelkonference, hvor man i hele vejsektoren kan drage nytte af hinandens viden og erfaringer.
Hertil kommer de ca. 35 mio. kr. til yderligere cykelinfrastrukturprojekter, som regeringen i tæt samarbejde med bl.a. Dansk Folkeparti og Det Radikale Venstre har udmøntet i forbindelse med trafikaftalerne for 2007 og 2008 - projekter, der bl.a. omfatter sikring af skoleveje med cykeltrafik.
Der er altså allerede rigtig mange gode og fornuftige tiltag i gang.
Jeg vil nu kort knytte nogle kommentarer til de enkelte elementer i forslaget.
Odenseprojektet var overordnet set vellykket, men der var dog tale om et basisprojekt til fremme af ny viden på området - viden, som blev indarbejdet i det store idékatalog, som Vejdirektoratet udgav for nogle år siden.
Hvis der er byer, der vil gøre Odenseforsøget efter eller lave andre kommunale cykelinitiativer, ligger grundlaget altså klar.
Det er bare at gå i gang.
Hvad angår forslaget om statslig medfinansiering af cykelfremmende initiativer i kommunerne, er dette et ansvar for den enkelte kommune som vejbestyrelse.
Det følger helt klart af den arbejdsdeling, der er fastsat i vejloven.
Staten betaler for sine veje, og kommunerne for deres veje, herunder deres egne cykelstier.
Med hensyn til forslaget om en handlingsplan til at skabe et bedre samspil mellem den kollektive trafik og cyklisme, er Trafikstyrelsen allerede i gang med at udarbejde et idékatalog om netop det emne.
Idékataloget ligger klar inden udgangen af 2008, og personligt glæder jeg mig meget til at læse det katalog, og vi vil også bruge det aktivt i det videre arbejde.
Så er der forslaget om, at større arbejdspladser skal pålægges at sørge for, at der er cykelparkeringspladser til deres ansatte.
Her er det altså regeringens klare holdning, at det er og skal være et anliggende mellem arbejdsgiveren og de ansatte.
For så vidt angår ønsket om en mere cykelvenlig færdselslov og afmærkning af vejene, kan jeg berolige forslagsstillerne med, at der er tale om løsningsforslag, som stort set allerede findes og allerede anvendes af de relevante myndigheder på cykelområdet: politiet, staten og kommunerne.
Eksempelvis er der allerede i færdselsloven hjemmel til, at de lokale myndigheder kan fastsætte en lavere hastighedsgrænse i boligområder af hensyn til cyklister.
Med hensyn til forslaget om øget fokus på internetbaserede cykelprojekter om cykelruter m.v., ja, så indgår det allerede i regeringens cykelstrategi, og Vejdirektoratet er i gang med arbejdet.
Der er tale om et forslag, der i givet fald vil kræve en øget politimæssig indsats i form af kontrol m.v. Hvad angår forslaget om obligatorisk lys på cykler hele døgnet rundt, kan jeg oplyse, at DTU Transport allerede er i gang med at se på, om der er behov for yderligere undersøgelser af eventuelt at indføre krav om kørelys på cykler.
For så vidt angår forslaget om midler til forskning i cyklisme, kan jeg også oplyse, at Vejdirektoratet er i gang med at se på mulighederne for en bedre kortlægning af cykeltrafikkens omfang og udvikling.
Endelig er der forslaget om at give et cykelfradrag til folk, der cykler til arbejde.
Her vil jeg bare generelt spørge: Hvor skal grænsen gå?
Skal vi så også give fradrag til folk, der går til arbejde, eller folk, der løber til arbejde?
Det giver ikke så meget mening.
Alt i alt kan jeg konkludere, at vi er i fuld gang med at opfylde vores vision om mere cykeltrafik og en cykelinfrastruktur, som er blandt de bedste i verden.
På den baggrund vil regeringen afvise beslutningsforslaget.